24 அவனைக் கண்ட இஸ்ரயேலர் அனைவரும் மிகவும் அச்சமுற்று அவன் முன்னின்று ஓடினர். 25 "இதோ நிற்கிற இம்மனிதனைப் பார்த்தீர்களா? இஸ்ரயேலை உண்மையாகவே இழிவுபடுத்த இவன் வந்துள்ளான்! இவனைக் கொல்பவனுக்கு அரசர் மிகுந்த செல்வம் அளித்துத் தம் மகளையும் மணமுடித்துக் கொடுப்பார்; அத்துடன் இஸ்ரயேலரிடையே அவன் தந்தை வீட்டார்க்கு மட்டும் வரிவிலக்குச் செய்வார்" என்று இஸ்ரயேலர் தங்களுக்குள் பேசிக் கொண்டனர். 26 அப்பொழுது தாவீது தம்மருகிலிருந்தவர்களை நோக்கி, "இந்தப் பெலிஸ்தியனைக் கொன்று இஸ்ரயேலின் இழிவை நீக்குகிறவனுக்கு என்ன கிடைக்கும்? வாழும் கடவுளின் படைகளைப் பழிப்பதற்கு விருத்தசேதனம் இல்லாத பெலிஸ்தியனாகிய இவன் யார்?" என்று கேட்டார். 27 அதற்கு மக்கள், "அவனைக் கொல்பவனுக்கு இவை அனைத்தும் அளிக்கப்படும்" என்று முன்பு சொன்னவாறே பதிலளித்தனர். 28 மக்களோடு அவர் பேசிக் கொண்டிருந்ததை அவர் மூத்த சகோதரன் எலியாபு கேட்டு, தாவீதின் மேல் வெஞ்சினமுற்று "நீ ஏன் இங்கு வந்தாய்? அந்தச் சில ஆடுகளையும் பாலைநிலத்தில் நீ யாரிடம் ஒப்படைத்தாய்? உன் செருக்கையும் ஆணவத்தையும் நான் அறிவேன்; ஏனெனில் போரை வேடிக்கை பார்க்கத்தான் நீ இங்கு வந்துள்ளாய்" என்றான். 29 அதற்குத் தாவீது, "இப்பொழுது நான் என்ன செய்து விட்டேன்? ஒரு கேள்விதானே கேட்டேன்?" என்று கூறி, 30 அவனைவிட்டு, வேறொருவனிடம் சென்று அவ்வாறே கேட்டார்; மக்களும் முன்போலவே அவருக்குப் பதிலளித்தனர். 31 தாவீது கூறிய வார்த்தைகளைக் கேட்டவர்கள் அவற்றைச் சவுலிடம் தெரிவித்தனர்; அப்பொழுது சவுல் அவரை வரவழைத்தார்.